ORDE do 16 de febreiro de 2007 pola que se modifica a do 16 de maio de 2006, pola que se aproban as bases reguladoras e se procede á convocatoria pública para a concesión de bolsas para a formación de dinamizadores da Sociedade da Información na Comunidade Autónoma de Galicia, en réxime de concorrencia competitiva.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 12/03/2007

A Consellería de Innovación e Industria ditou a Orde do 16 de maio de 2006, pola que se aproban as bases reguladoras e se procede á convocatoria pública para a concesión de bolsas para a formación de dinamizadores da Sociedade da Información na Comunidade Autónoma de Galicia, en réxime de concorrencia competitiva, para o exercicio de 2006.
Na súa disposición terceira «Dotación económica», estaba prevista unha axuda aos bolseiros dinamizadores durante a fase II de formación práctica, pola contía de 900 euros mensuais brutos.
Con data do 16 de xaneiro de 2007 asináronse 82 convenios de colaboración coas entidades interesadas en colaborar na formación práctica dos dinamizadores, en cumprimento do disposto na disposición décimo segunda da devandita Orde do 16 de maio.
Toda vez que o período de formación práctica será realizado por estes bolseiros nos diferentes núcleos de poboación rurais e illados, xorde a necesidade de aboarlles os gastos de desprazamento para que poidan realizar as prácticas que lles son encomendadas no ámbito xeográfico correspondente á entidade colaboradora.
En consecuencia, en uso das atribucións que me foron concedidas,
DISPOÑO:
Artigo 1º
Engadir, á disposición terceira da Orde do 16 de maio de 2006, pola que se aproban as bases reguladoras e se procede á convocatoria pública para a concesión de bolsas para a formación de dinamizadores da Sociedade da Información na Comunidade Autónoma de Galicia, en réxime de concorrencia competitiva, o seguinte texto:
«Os gastos ocasionados con motivo dos desprazamentos necesarios para que os bolseiros poidan realizar as prácticas que lles son encomendadas no ámbito xeográfico correspondente da entidade colaboradora, serán pagados, logo da certificación expedida pola Dirección Xeral de Promoción Industrial e Sociedade da Información acreditativa dos gastos producidos, sen que estes poidan superar a contía establecida para o grupo II do Decreto 144/2001, do 7 de xuño, sobre indemnizacións por razón de servizo ao persoal con destino na Administración autonómica de Galicia.
Segundo a Resolución do 29 de decembro de 2005 pola que se ordena a publicación do acordo do Consello da Xunta de Galicia do 29 de decembro de 2005, sobre a revisión da contía da indemnización por uso do vehículo particular e das axudas de custo en territorio nacional, a contía da indemnización por desprazamento será de 0,19 euros por quilómetro percorrido.
Estes gastos de desprazamento serán aboados pola Dirección Xeral de Promoción Industrial e Sociedade da información con cargo á aplicación orzamentaria 10.04.571A.480.0 dos orzamentos do ano 2007».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de febreiro de 2007.
Fernando Xabier Blanco Álvarez
Conselleiro de Innovación e Industria